## Pravilnik o sprječavanju sukoba interesa

### NN 81/2007 (6.8.2007.), Pravilnik o sprječavanju sukoba interesa

# HRVATSKA AGENCIJA ZA NADZOR FINANCIJSKIH USLUGA

**2576**

Na temelju odredbi članka 59. stavka 6. Zakona o tržištu vrijednosnih papira
(»Narodne novine« br. 84/02 i 138/06), Hrvatska agencija za nadzor financijskih
usluga je na sjednici održanoj dana 19. srpnja 2007. godine donijela

## PRAVILNIK

### O NAČINIMA SPRJEČAVANJA SUKOBA INTERESA

OPĆE ODREDBE

Članak 1.

Ovim Pravilnikom propisuju se načini sprječavanja sukoba interesa putem
postupaka i mjera za sprječavanje sukoba interesa koje je ovlašteno društvo
dužno poduzeti u svrhu sprječavanja sukoba interesa čije postojanje može štetiti
interesima klijenata, a koji su postupci i mjere sadržani u Pravilima
postupanja, kao općenormativnom aktu ovlaštenog društva koji je ono dužno
donijeti i učinkovito primjenjivati.

POJMOVI

Članak 2.

Izrazi koji se koriste u ovom Pravilniku imaju sljedeće značenje:
1. Agencija je Hrvatska agencija za nadzor financijskih usluga,
2. Zakon je Zakon o tržištu vrijednosnih papira,
3. ovlašteno društvo je brokersko društvo odnosno banka, koji su od Agencije
dobili dozvolu za obavljanje poslova s vrijednosnim papirima, te iste upisali
kao djelatnost u sudski registar,
4. klijent je nalogodavac ili druga osoba u čije ime ili za čiji račun ovlašteno
društvo namjerava obaviti, obavlja ili je obavljalo jedan ili više poslova s
vrijednosnim papirima,
5. relevantna osoba je direktor ili rukovoditelj ovlaštenog društva, zaposlenik
ovlaštenog društva i imatelj udjela ili dioničar ovlaštenog društva,
6. trajni medij je papir ili bilo koje sredstvo koje omogućuje pohranu podataka
u digitalnom formatu na takav način da su pristup, obrada i cjelokupnost
podataka osigurani dokle god je to zahtijevano Zakonom ili propisom donesenim
temeljem Zakona,
7. osoba je svaka fizička ili pravna osoba.

OBVEZA SPRJEČAVANJA SUKOBA INTERESA

Članak 3.

Ovlaštena društva dužna su poduzeti sve potrebne mjere i postupke radi
sprječavanja sukoba interesa između ovlaštenog društva i/ili relevantnih osoba s
jedne strane i klijenata s druge strane, a čije postojanje može štetiti
interesima klijenata, te s tim u svezi donijeti Pravila postupanja.

PRAVILA POSTUPANJA

Članak 4.

(1) Pravila postupanja moraju sadržavati:
1. okolnosti koje predstavljaju ili koje mogu dovesti do sukoba interesa na
štetu klijenta,
2. postupke kojih se ovlašteno društvo mora pridržavati i mjera koje mora
primjenjivati za sprječavanje sukoba interesa.
(2) Pravila postupanja moraju biti u skladu s unutarnjim ustrojem ovlaštenog
društva, kao i prirodom i opsegom poslova koje obavlja.
(3) Ovlašteno društvo dužno je posebnu pozornost posvetiti sprječavanju sukoba
interesa prilikom obavljanja aktivnosti u svezi investicijskih analiza i
savjetovanja, vlastitog trgovanja, upravljanja portfeljem te poslova
financiranja trgovačkih društava, uključujući poslove pokroviteljstva i
izdavanja ili prodaje vrijednosnih papira javnom ponudom kao i savjetovanja
prilikom spajanja i preuzimanja.

UTVRĐIVANJE OKOLNOSTI KOJE PREDSTAVLJAJU ILI MOGU DOVESTI DO SUKOBA INTERESA

Članak 5.

Ovlašteno društvo dužno je prilikom utvrđivanja okolnosti koje predstavljaju ili
mogu dovesti do sukoba interesa uzeti u obzir barem sljedeće situacije u kojima
može doći do sukoba interesa, bilo kao rezultat obavljanja djelatnosti ili zbog
drugih razloga:
1. ovlašteno društvo i/ili relevantne osobe mogli bi ostvariti financijsku dobit
ili izbjeći gubitak na štetu klijenta,
2. ovlašteno društvo i/ili relevantne osobe imaju interes ili korist od ishoda
posla obavljenog za klijenta ili transakcije izvršene za račun klijenta, a koji
se razlikuje od interesa klijenta,
3. ovlašteno društvo i/ili relevantne osobe imaju financijski ili neki drugi
motiv za pogodovanje interesima drugog klijenta ili grupe klijenata na štetu
interesa klijenta,
4. predmet poslovanja ovlaštenog društva ili relevantne osobe je isti kao i
predmet poslovanja klijenta,
5. ovlašteno društvo i/ili relevantne osobe primi ili će primiti od osobe koja
nije klijent dodatni poticaj na temelju posla obavljenog za klijenta, u vidu
novca, roba, usluga i sličnog, a što nije uobičajena provizija ili naknada za
taj posao.

POSTUPCI I MJERE ZA SPRJEČAVANJE SUKOBA INTERESA

Članak 6.

(1) Prilikom utvrđivanja postupaka i mjera za sprječavanje sukoba interesa,
ovlašteno društvo dužno je osigurati da relevantne osobe koje sudjeluju u
različitim poslovnim aktivnostima, a koje uključuju mogući sukob interesa,
obavljaju te aktivnosti neovisno.
(2) Pravila postupanja, u svrhu osiguranja potrebnog stupnja neovisnosti
relevantnih osoba, moraju sadržavati sljedeće:
– učinkovite postupke za sprječavanje ili kontrolu razmjene podataka između
relevantnih osoba uključenih u aktivnosti koje karakterizira potencijalni sukob
interesa, a gdje bi razmjena podataka mogla naštetiti interesima jednog ili više
klijenata,
– mjere kojima se bilo kojoj osobi sprječava ili ograničava neprimjeren utjecaj
na način na koji relevantne osobe obavljaju poslove s vrijednosnim papirima,
– mjere kojima se sprječava ili nadzire istovremeno ili uzastopno sudjelovanje
relevantnih osoba u različitim poslovima s vrijednosnim papirima, ukoliko takvo
sudjelovanje može imati negativan utjecaj na upravljanje sukobom interesa.
(3) Ukoliko donošenje ili postupanje po jednoj ili više mjera i postupaka ne
osigurava traženi stupanj neovisnosti, ovlašteno društvo je dužno donijeti
zamjenske ili dodatne mjere i postupke koji su prikladni za navedenu svrhu.

PRETHODNO ODOBRENJE

Članak 7.

Prije početka primjene Pravila postupanja ovlašteno društvo je dužno ishoditi
prethodno odobrenje Agencije, sukladno članku 59. stavak 5. Zakona.

OBAVJEŠTAVANJE KLIJENTA O SUKOBU INTERESA

Članak 8.

(1) U slučajevima kada Pravila postupanja nisu dovoljna kako bi se u razumnoj
mjeri osiguralo sprječavanje nastanka rizika za interese klijenta, ovlašteno
društvo je dužno obavijestiti klijenta o vrsti i izvoru sukoba interesa i to
prije obavljanja posla u njegovo ime.
(2) Obavijest iz stavka 1. ovog članka mora sadržavati dovoljno podataka kojima
bi se klijentu omogućilo donošenje odluke vezane uz poslove s vrijednosnim
papirima u kontekstu kojih se pojavljuje sukob interesa.
(3) Ovlašteno društvo je obvezno obavijest iz stavka 1. ovog članka pružiti na
trajnom mediju.

AŽURIRANJE I ČUVANJE PODATAKA O POSLOVIMA U KOJIMA SE JAVLJA SUKOB INTERESA

Članak 9.

Ovlašteno društvo je dužno čuvati i redovito ažurirati podatke o poslovima s
vrijednosnim papirima koje je ovlašteno društvo obavilo ili su obavljeni u ime
ovlaštenog društva, a u kojima se sukob interesa koji može imati štetne
posljedice za interese jednog ili više klijenata pojavio ili se u slučaju
poslova koji su u tijeku može pojaviti.

PRIJELAZNE I ZAVRŠNE ODREDBE

Članak 10.

Ovlaštena društva dužna su u roku od 30 dana od dana stupanja na snagu ovog
pravilnika podnijeti Agenciji na odobrenje Pravila postupanja.
Članak 11.
Ovaj Pravilnik stupa na snagu 1. studenoga 2007. godine.

Klasa: 011-02/07-04/35
Urbroj: 326-111/07-1
Zagreb, 19. srpnja 2007.

Predsjednik Uprave
**Ante Samodol**, v. r.

Pravilnik, NN 81/2007-2576
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)